הסיפור סובב סביב טיילר (ג'ו קונטי), שחקן שאפתן בשנות העשרים המוקדמות של חייו, שזה עתה עבר לגור בעיר הגדולה ניו יורק, בניסיון להתניע את הקריירה שלו. טיילר, שמתאים לתיאור "קוקיצה", מוצא את עצמו נמשך לדובים - גברים גדולים ושעירי גוף, בדרך כלל. לאחר שנכנס לגור עם פרד וברנט (בריאן קין וסטיבן גוארינו, בהתאמה), שחיפשו שותף חדש לדירתם, טיילר מבין כי ציפיותיו להרפתקאות מיניות אינן הולכות להתממש כפי שהוא היה רוצה, בעודו מתאהב ברוג'ר (ג'רלד מק'קלואך), חברם השרירן של פרד וברנט. רוג'ר חושש שמערכת היחסים שלו עם טיילר, שאיננו נמנה עם קהילת הדובים, לא תתקבל בעין יפה בתוך הקהילה, והוא מהסס להציג את טיילר בפני חבריו.
אליפות העולם בג'ודו
אליפות העולם בג'ודו היא תחרות ג'ודו שמארגן איגוד הג'ודו העולמי. התחרות נערכת מדי שנה (מלבד בשנים בהן מתקיימים המשחקים האולימפיים), והיא תחרות הג'ודו החשובה בעולם אחרי התחרות שבמשחקים האולימפיים.
היסטוריה.
אליפות העולם הראשונה נערכה בטוקיו ב-1956. השתתפו בה גברים בלבד, ולא הונהגו בה קטגוריות משקל. אלוף העולם הראשון היה היפני שוקיצ'י נצוי. גם ב-1958 נערכה אליפות העולם בטוקיו, וב-1961 נערכה לראשונה מחוץ ליפן, בפריז. הייתה זו גם הפעם הראשונה שבה אלוף העולם לא היה יפני, לאחר שבקרב הגמר גבר ההולנדי אנטון חסינק על אלוף העולם היוצא, קוז'י סונה.
באליפות העולם שנערכה ב-1965 בריו דה ז'ניירו הונהגו לראשונה ארבע קטגוריות משקל: עד 68 ק"ג, עד 80 ק"ג, למעלה מ-80 ק"ג וקטגוריית משקל פתוחה. מאז אותה שנה הוחל גם בקיום אליפויות באופן סדיר יותר - אחת לשנתיים (למעט ב-1977, אז בוטלה האליפות).
באליפות העולם שנערכה ב-1967 בסולט לייק סיטי הונהגו שש קטגוריות משקל: עד 63 ק"ג, עד 70 ק"ג, עד 80 ק"ג, עד 93 ק"ג, למעלה מ-93 ק"ג וקטגוריית משקל פתוחה. באליפות העולם שנערכה בפריז ב-1979 הורחב מספר קטגוריות המשקל לשמונה: עד 60 ק"ג, עד 65 ק"ג, עד 71 ק"ג, עד 78 ק"ג, עד 86 ק"ג, עד 95 ק"ג, למעלה מ-95 ק"ג וקטגוריית משקל פתוחה.
ב-1980 נערכה לראשונה אליפות עולם לנשים, בניו יורק. באליפות העולם לנשים הונהגו גם כן שמונה קטגוריות משקל: עד 48 ק"ג, עד 52 ק"ג, עד 56 ק"ג, עד 61 ק"ג, עד 66 ק"ג, עד 72 ק"ג, למעלה מ-72 ק"ג וקטגוריית משקל פתוחה. בעוד שבתחרויות הגברים הפגינו הג'ודאים היפנים דומיננטיות מוחלטת, שמונה אלופות העולם הראשונות הגיעו משש מדינות שונות, ואף אחת מהן לא הייתה יפנית. החל מאותה שנה ואילך, נערכו גם אליפויות העולם לנשים אחת לשנתיים, בשנים שבהן לא התקיימו אליפויות עולם לגברים.
באליפות העולם שנערכה באסן ב-1987, אוחדו אליפויות העולם לגברים ולנשים, והן נערכות מאז במסגרת אחת.
ב-1994 נערכה לראשונה אליפות עולם לנבחרות, בנפרד מאליפויות העולם הרגילות. באליפות מסוג זה מתחרות נבחרות של מדינות הכוללות חמישה ג'ודאים, כל אחד בקטגוריית משקל אחרת. האליפויות לנבחרות נערכו בתחילה אחת לארבע שנים. האליפות הראשונה הייתה לנבחרות גברים בלבד, וב-1998 הוחל בעריכת טורניר גם לנבחרות לנשים. מאז 2006 נערכות האליפויות לנבחרות אחת לשנה, למעט בשנת 2009.
באליפות העולם שנערכה בבירמינגהאם ב-1999 נערך שינוי נוסף בקטגוריות המשקל, ורוב הקטגוריות שהונהגו אז הן הקטגוריות הנהוגות גם כיום. מספר הקטגוריות לגברים ולנשים נותר שמונה, אך החלוקה הפנימית השתנתה. הגברים מתחרים בקטגוריות של עד 60 ק"ג, עד 66 ק"ג, עד 73 ק"ג, עד 81 ק"ג, עד 90 ק"ג, עד 100 ק"ג, למעלה מ-100 ק"ג, וקטגוריית משקל פתוחה. הנשים מתחרות בקטגוריות של עד 48 ק"ג, עד 52 ק"ג, עד 57 ק"ג, עד 63 ק"ג, עד 70 ק"ג, עד 78 ק"ג, למעלה מ-78 ק"ג וקטגוריית משקל פתוחה.
מאז אליפות העולם שנערכה ברוטרדם ב-2009 נערכות אליפויות העולם אחת לשנה, למעט בשנה שבה נערכים המשחקים האולימפיים. באליפות העולם שנערכה בפריז ב-2011 בוטלה קטגוריית המשקל הפתוחה. באותה שנה נערכה במסגרת האליפות גם אליפות העולם לנבחרות, וכך היה גם ב-2013.
שיטת התחרויות.
המתחרים בכל קטגוריית משקל מתחלקים לארבעה בתים. בכל בית נערכים ארבעה או חמישה שלבים של קרבות (בהתאם למספר המשתתפים), בשיטת נוק אאוט.
ארבעת המנצחים בשלבי הגמר של הבתים מעפילים לשלב חצי הגמר, ושני המנצחים בשלב זה מתחרים זה מול זה בקרב הגמר. המנצח בגמר זוכה במדליית זהב והמפסיד זוכה במדליית כסף.
ארבעת המפסידים בשלבי הגמר של הבתים מעפילים לשלב חצי הגמר של בית הניחומים. שני המנצחים בשלב זה מתחרים מול שני הג'ודאים שהפסידו בקרב חצי הגמר הכללי. שני המנצחים בקרבות אלה זוכים שניהם במדליית ארד.
מדליות.
הנתונים בטבלה מעודכנים נכון לסיום אליפות העולם בג'ודו 2021.
הדומיננטיות היפנית.
יפן היא מולדת הג'ודו, ובאליפויות העולם הראשונות נהנו היפנים מדומיננטיות ברורה. עד 1975, 31 מתוך 37 אלופי העולם היו יפנים. כשהחלו אליפויות העולם לנשים ב-1980, זכו הג'ודאיות האירופאיות בהישגים רבים יותר, ורק באליפות העולם שנערכה ב-1984 בווינה זכתה ג'ודאית יפנית ראשונה במדליית זהב. נכון לשנת 2011, זכו היפנים בכ-35% מהתארים שחולקו (112 מתוך 318).
אליפות העולם שנערכה בבלגרד ב-1989 הייתה הראשונה בה זכו הג'ודאים הגברים היפנים בפחות ממחצית מהתארים - שלושה מתוך שמונה, אף שעדיין היה זה יותר מאשר כל מדינה אחרת. דווקא באליפות העולם הראשונה שנערכה ביפן מאז שנות ה-50, אליפות העולם שנערכה בצ'יבה ב-1995, זכו הגברים היפנים בשתי מדליות זהב בלבד, בדיוק כמו הצרפתים. אף על פי כן נותרו בראש טבלת המדליות, בשל מספר גבוה יותר של מדליות כסף וארד. גם באליפות העולם שנערכה בפריז ב-1997 זכו היפנים בשתי מדליות זהב בלבד, בעוד שהמשלחת הקוריאנית צברה שלוש מדליות זהב. לראשונה דורגו היפנים במקום השני בטבלת המדליות של הגברים, אך דורגו במקום הראשון הכללי, בזכות הישגי הנשים. ב-1999 חזרו היפנים להיות הגורם הדומיננטי בענף, והם זכו במחצית מדליות הזהב, הן בתחרויות הגברים והן בתחרויות הנשים. עם זאת, באליפות הבאה, שנערכה במינכן ב-2001, נרשם שפל חדש מבחינת היפנים, לאחר שרק ג'ודוקא יפני אחד, קוסיי אינווה, זכה במדליית זהב, לעומת שלושה ג'ודאים רוסים. גם אז, דורגו לבסוף היפנים במקום הראשון בזכות הישגי הנשים. גם באליפות שנערכה ב-2007 בריו דה ז'ניירו זכה רק ג'ודאי יפני אחד במדליית זהב, והגברים דורגו רק במקום השלישי, אחרי ברזיל וצרפת, אך המשלחת כולה דורגה ראשונה, שוב בזכות הישגי הנשים.
אליפות העולם שנערכה ברוטרדם ב-2009 הייתה הראשונה בהיסטוריה שבה אף גבר יפני לא זכה באליפות העולם, ושבעת התארים התחלקו בין שני קוריאנים, אוקראיני, מונגולי, צרפתי קזחי ורוסי. שלושה תארים בהן זכו הנשים הספיקו כדי להשאיר את המשלחת היפנית בראש טבלת המדליות. במגרש הביתי בטוקיו, זכו היפנים בעשרה מתוך 16 התארים באליפות העולם של 2010 (ארבעה גברים ושש נשים). באליפות העולם שנערכה בפריז ב-2011 זכו הגברים בשתי מדליות זהב והנשים בשלוש, ובסך הכל ב-17 מדליות. המשלחת הצרפתית צברה רק 7 מדליות, אך 6 מתוכן היו מדליות זהב, ולכן לראשונה בהיסטוריה דורגה לפני יפן בטבלת המדליות.
ישראלים באליפות העולם.
תשעה ג'ודוקא ישראלים זכו במדליות באליפויות העולם בג'ודו לאורך השנים: ירדן ג'רבי זכתה במדליית זהב ובמדליית כסף, שגיא מוקי זכה במדליית זהב, יעל ארד זכתה במדליית כסף ובמדליית ארד, אריק זאבי ואורן סמדג'ה זכו כל אחד במדליית כסף ואליס שלזינגר, גולן פולק, גפן פרימו וטל פליקר זכו כל אחד במדליית ארד.
הג'ודאית הישראלית הראשונה שזכתה במדליה באליפות העולם בג'ודו הייתה יעל ארד, שזכתה במדליית ארד באליפות העולם שנערכה בברצלונה ב-1991, בקטגוריית המשקל של עד 61 ק"ג. שנתיים מאוחר יותר, בהמילטון, זכתה במדליית כסף.
באליפות העולם שנערכה בצ'יבה ב-1995 זכה אורן סמדג'ה במדליית כסף בקטגוריית המשקל של עד 78 ק"ג. ארד סיימה אז במקום החמישי. ג'ודוקא נוסף, גיא פוגל, סיים במקום השביעי.
באליפות העולם שנערכה בפריז ב-1997, השתתף לראשונה אריק זאבי, בקטגוריית המשקל של עד 95 ק"ג. הוא סיים במקום השביעי. באליפות שנערכה בבירמינגהאם ב-1999 התחרה בקטגוריית המשקל של עד 100 ק"ג, וסיים במקום החמישי. באותה אליפות סיימה אורית ברון במקום השביעי בקטגוריית המשקל של עד 57 ק"ג. באליפות העולם שנערכה במינכן ב-2001 היה זאבי לישראלי השלישי שזוכה במדליה, לאחר שזכה במדליית הכסף בקטגוריית המשקל הפתוחה.
באליפות העולם שנערכה באוסקה ב-2003 סיימו שני ישראלים במקום השביעי: יואל רזבוזוב בקטגוריית המשקל של עד 73 ק"ג ומיכל פיינבלט בקטגוריית המשקל של עד 52 ק"ג. גם באליפות העולם שנערכה בקהיר ב-2005 רשמה המשלחת הישראלית הישג דומה: גל יקותיאל סיים במקום השביעי בקטגוריית המשקל של עד 60 ק"ג ואנדריאן קורדון עשה זאת בקטגוריית המשקל של למעלה מ-100 ק"ג.
באליפות העולם שנערכה ברוטרדם ב-2009 זכתה אליס שלזינגר במדליית ארד בקטגוריית המשקל של עד 63 ק"ג.
באליפות העולם שנערכה בריו דה ז'ניירו ב-2013 הייתה ירדן ג'רבי לישראלית הראשונה שמוכתרת כאלופת העולם, לאחר שזכתה במדליית הזהב בקטגוריית המשקל של עד 63 ק"ג.
באליפות העולם שנערכה באסטנה, קזחסטן ב-2015 זכה גולן פולק במדליית ארד בקטגוריית משקל עד 66 ק"ג.
באליפות העולם שנערכה בבודפשט, הונגריה ב-2017 זכה טל פליקר במדליית ארד בקטגוריית משקל עד 66 ק"ג.
באליפות העולם שנערכה בטוקיו, יפן ב-2019 זכה שגיא מוקי במדליית זהב בקטגוריית משקל עד 81 ק"ג.